open-index/open-wikipedia-markdown huggingface dataset:
Lingqijing

**Ling Qi Jing** (灵 棋 经, "Maagiliste malendite raamat"), on taoistlikku kaanonisse kuuluv ennustamisraamat. Hiina malendid on kabenditelaadsed märkidega kettad. Kokku on raamatus 125 (53) gua-laadset märki.

Teos juhendab, kuidas hiina malendite (Xiangqi (象棋)) abil ennustada. Ennustamisel kasutatakse 12 malendit. Igal neist on ühel küljel teatud märk. Nelja neist on iseloomustatud kui ülemist (上), nelja kui alumist (下) ja nelja kui keskmist (中). Need esindavad Kolme Riiki (Valda): Taeva (Tian 天), Maa (Di 地) ja Inimese (Ren 人) oma. Malendeid heidetakse ja heitest tulenevat kombinatsiooni tõlgendatakse raamatu teksti abil. Raamatus on kommenteeritud kõik võimalikud kombinatsioonid.

## Kirjandus
* Shuo Tung-Fang (Author), Ivan Kashiwa (Author) Spirit Tokens of the Ling Qi Jing Weatherhill 1997 ISBN 978-0834804005

## Välislingid
* Lingqijing http://www.yijing.nl/i_ching/tetragram/lingqijing.htm
* Lingqijing http://www.biroco.com/yijing/lingqijing.htm
Kukkur (botaanika)

**Kukkur** (varasem nimetus *kukkurvili*) on ühepesaline paljuseemneline vili, mis on tekkinud ühest servast kokkukasvanud viljalehest. 

Valmides avaneb üht õmblust mööda. Kukkur moodustab tavaliselt koguvilja, mis koosneb mitmest osakukrust.

Kukkur esineb näiteks käokingal ja kurekellal, enelal ja magnoolial.


Pilt:Aconitum napellus 012.JPG|Käokinga kukkur


## Viited
Jõeelustik

**Jõeelustik** ehk **potamobios** on vooluveekogude taimestik ja loomastik. 

Jõe osad (ülem-, alam-, keskjooks) on tavaliselt voolukiiruse ja muude elutingimuste poolest erinevad, sellepärast on vastavalt teistsugune ka jõeelustik. Jõe ülemjooksul (mägijõgedel ja -ojadel nimetatakse seda ka ritraaliks) on vool sageli kiire ja vesi külm ning planktoniorganisme on seal väga vähe, fütobentost esindavad peamiselt kividele kinnitunud (litofiilsed) vetikad ja samblad, zoobentoses on ülekaalus krenobiondid ja kaladest võib seal kohata eriti jõeforelli ja harjust. Kesk- ja alamjooksul (potamaalis) on vool aeglasem ja vesi soojem ning nii planktonikooslused kui ka füto- ja zoobentos on rikkalikum, kaladest on seal enim karplasi.

## Vaata ka
*järveelustik
*magevee-elustik

## Viited
Barretina

***Barretina*** on põhiosas punane, tavaliselt villane, laia musta äärega punane müts, mida kunagi kandsid mehed Vahemere maade kristlikus kultuuris. Tänapäeval kantakse *barretina*'t Kataloonias rahvakultuurile iseloomuliku traditsioonilise peakattena.
Kõrgleht

**Kõrgleht** on taime ülemises osas, õie  või õisiku läheduses asetsev leht, mis on harilikult varrelehtedest väiksem, lihtsama kujuga ning eredalt värvunud.


Pilt:Strawberry flower.jpg|Maasikas
Pilt:2007-12-22Euphorbia pulcherrima05.jpg|Jõulutäht


## Vaata ka
*Kandeleht
*Kandeleheke
Shenshu

**Shen Shu**  (神數), "Vaimu Numbrid", on Zhuge Liang’ile omistatav ennustamisraamat. Hiinas nimetatakse raamatut ka "Kongming Shenshu". Kong Ming on Zhuge Liang’i rahvapärane nimi. Legendi järgi olevat ta kirjutanud "Muutuste raamatu" iga kuusjoone joone kohta värsi. Kuna jooni on 384, siis on ka värsse sama palju (43x 6 = 384). Kogu raamat koosnebki 384st nummerdatud värsist mida vastavalt esitatud küsimusele ja olukorrale tõlgendatakse.

## Ennustamine Shen Shu'ga
Hiinas kirjutatakse oma küsimusele raamatust ütluse vastuseks saamiseks kolm suvalist hieroglüüfi. Seejärel loetakse kokku eraldi iga hieroglüüfi jooned. Saadud arvudes kasutatakse vaid üheliste kohal olevaid numbreid. Esimese hieroglüüfi oma saab sajaliste, teise kümneliste ja viimase oma üheliste koha. Kui saadud arv on suurem kui 384 lahutatakse sellest 384, kuni lõpptulemuseks saadav arv on sellega võrdne või sellest väiksem. Saadud arv ongi raamatus oleva ütluse numbriks. 

Läände on jõudnud teine ja seal kohasem kasutamisviis. Selleks heidetakse kolm korda 10 münti. Siis loetakse kokku kulli pooled ja saadakse üks number nullist üheksani. Muus osas kattub ennustamine juba eelnevaga. 

Selline ennustamine on oma lihtsuse ja rahvalike ütluste tõttu köitnud aastatuhandeid lihtsate hiinlaste südameid ja teinud sellest siiani väga populaarse oraakli. Samalaadne läbi juhuste ühe ende saamine ühest 384st võimalikust on toodud ära ka Shao Yong'i (ka Shao Kangjie, 1011-1077) raamatus "Mei-hua sin yi". Erinevalt Zhuge Liang'ile omistatavast meetodist on selles meetodis märgi saamise aluseks olevate juhuste liigid piiritud ja ei piirdu vaid enda tegevusega. Neid tõlgendatakse vastavalt kolmjoontele ja saadakse vastuseks üks muutuva joonega kuusjoon. Seda, selle koostist ja muutumist analüüsitakse hoolikalt ja seda koos vastavate aja ja ruumi näitajatega. Meetodi näiline keerukus on ka põhjuseks miks see pole "Shen Shun'i" kõrval Hiinas eriti levinud.

## Mõningate ütluse vabatõlkeid
*24. Mis tähendab südamekurbus usinusele, mis hoiab ohutult ära selle juurdepääsu. 
*51. Tühine, tühine on edu, kuldne ja küps virsik just enne koitu ei karda tuult. 
*81. Kuu kaob, peegel kaob. Pole ühendust ega midagi mis väärt öelda.
*85. Vala ohvritass Taevale ja Maale.  Arvata on et Ta Hao ilmutab oma murelikku meelt. 
*149. Ühel on mõttes kaks asja, üks asi on meeles kahel. Uued õied puhkevad kuivanud puul. Oota pööripäevani.

## Välislingid
* Shenshu http://www.yijing.nl/i_ching/tetragram/shenshu.htm

## Raamatud
* Liang Zhuge (autor), Stefan Kappstein (tõlkija)  Shen Shu. Das Orakel der Heiligen Zahlen  Ryvellus. 1994 Verlag  ISBN  978-3894530655
Nikolai Bäuerle

**Nikolai Bäuerle** (8. oktoober/20. oktoober 1892 Tallinn – 22. detsember 1946 Leipzig) oli Eesti vaimulik. 

Õppis aastatel 1902–1903 Tallinna Aleksandri Gümnaasiumis, aastatel 1908–1910 Kuldiga maagümnaasiumis ning aastatel 1903–1908 ja 1910–1911 Tartu Aleksandri gümnaasiumis. Tartu ülikooli usuteaduskonnas õppis ta aastatel 1911–1915. Oli aastatel 1915–1917 prooviaastal Põlva Püha Neitsi Maarja koguduses Johann Christoph Schwartzi juures. Ordineeriti 27. veebruaril 1918 õpetajaks.

Oli aastatel 1917–1918 Võru praostkonna vikaarõpetaja. Aastatel 1918–1920 oli ta Valga Peetri koguduse adjunktõpetaja, olles samaaegselt Valga koolides usuõpetajaks. Aastatel 1920–1927 oli ta Kuressaare Laurentiuse koguduse ülemõpetaja. Aastal 1927 astus ta EELK-st välja ja asutas luterliku vabakiriku, mille õpetajana tegutses aastatel 1927–1939. 1929 hakkas ta välja andma ajakirja Luterlane, mis ilmus kuus aastat. Ajakirja eeskujudeks nimetas Bäuerle Ameerikas ilmunud ajakirju Der Lutheraner ja Lutheran Witness ning Soome Luterilainenit.

Lahkus aastal 1939 Saksamaale, jätkates vabakiriklikku tegevust Gotenhafenis (Gdynias, Pomorze vojevoodkonnas), Graudenzis (praegu Grudziądz, Kujawy-Pomorze vojevoodkonnas), aastast 1945 oli luterliku vabakiriku teenistuses Leipzigis.

## Viited
Taixuanjing

**Tai Xuan Jing** ("Suure Saladuse Lõime (Raamat)" hiina: 太玄經/太玄经) on konfutsianistliku õpetlase Yang Xiong’i (hiina: 扬雄 / 扬雄; pinyin: Yang Xiong; Wade-Giles: Yang Hsiung 53. a eKr – 18. a pKr) kirjutatud raamat. Raamatust on kaks varianti: lühem ja pikem. Esimene variant pärinevat aastast 2. a eKr. See tekst on tuntud Läänes ka pealkirjaga "Alternatiivne I Ching",

Gua’dena on "Tai Xuan Jing'i" neljatasandilised nelijoone jätkuks "Yi Jing’i" kuuetasandilistele kuusjoontele. Nelijoonte (tetragramm) igal positsioonil on üks kolmest joonetüübist:
* Katkematu joon ( ⚊): taeva (hiina: 天; pinyin: tiān).
* Katkega joon ( ⚋): maa (hiina: 地; pinyin: dì).
* Kahe katkega joont ( 𝌀): inimese (hiina: 人; pinyin: rén).

Raamatus on kokku 81 (34) tetragrammi, millest igale on kirjutatud 9 tekstiühikut. Üheksa on kolme tüüpi joontega kaksjoonte (bigramm) arv. Raamatu tekstiühikute arv 729 (36) on kolme eri tüüpi joontega kuusjoonte arv. Nende tekstiühikuid ja kuusjooni kasutati ajaarvamises. Aastale leiti lahend kuuetasandiliste ja kolme eri tasanditüübiga gua’de jadaga. 36 = 729 (729/2 = 364,5) Aastaga kattuvuseks kahekordistati jada keskset paariliseta ühelaadsetest tasanditest koosnevat gua’d. Tekkinud jadas märkis iga kuusjoon poolt ööpäeva ja iga üksik joon kahetunnist (Hiina ajaarvelduses nende tunni pikkus) vahemikku.

## Vaata ka
* Bigram
* Trigramm
* Tetragramm
* Heksagramm

## Kirjandus
* Derek Walters; T'ai Hsuan Ching : The Hidden Classic. 1984 Sterling Pub Co Inc ISBN 978-0850303117
* Michael Nylan; The Canon of Supreme Mystery. 1993 State University of New York

## Välislingid
* http://std.dkuug.dk/JTC1/SC2/WG2/docs/n2416.pdf

* http://www.unicode.org/charts/PDF/U1D300.pdf
Magevee-elustik

**Magevee-elustik** on mageveekogude elustik. 

Sõltuvalt mageveekogust saab rääkida järve- (ja veehoidla-), jõe- (ja oja-), allika- , sooveekogu-, tiigi- ja lombi- ning maa-aluse vee elustikust. 

Võrreldes mereelustikuga on magevee-elustik vaesem. Magevee-elustik on esindatud järgmiselt: veetaimede 33 klassist 13 ja veeloomade 63 klassist 19. Magevee-elustikus on üsna suur osatähtsus teisveelistel organismidel (nt õistaimed, kopsteod). 

## Vaata ka
*mageveekalad
*mereelustik
*järveelustik
*jõeelustik
*põhjavee-elustik

## Viited

## Kirjandus
* Greenhalgh, M. & Ovenden, D. (2008). Euroopa magevee-elustik. Toim. Timm, H. Eesti Entsüklopeediakirjastus, 256 lk.
* Ökoloogialeksikon. (1992). Koost. Masing, V. Tallinn: Eesti Entsüklopeediakirjastus.
Isepuhastus

**Isepuhastus** ehk **isepuhastumine** on loodusprotsess, mille tulemusena keskkond vabaneb saastast. 

Mõistele on lähedane "**[[assimilatsioonivõime]]**", mis on laiem ja viitab mingi looduskeskkonna osa (nt loodusliku veekogu) üldisemat võimet lagundada ja/või hajutada keemilisi ühendeid.  

Looduskeskkonna võimet vabaneda saastast nimetatakse assimilatsioonivõimeks ehk keskkonna isepuhastusvõimeks.

Sageli räägitakse veekogude isepuhastumisest, mille tagajärjel vette sattunud reoained biokeemiliselt lagunevad.

## Vaata ka
*Veekogude isepuhastus
*Keskkonna isepuhastusvõime
*Veepuhastus

## Viited
Inimekvivalent

**Inimekvivalent** (lühendatult **ie**) on ühe inimese põhjustatud keskmine ööpäevane tinglik veereostuskoormus, millega mõõdetakse ka muude reoveeallikate põhjustatud koormusi (tavaliselt BHT-, aga ka fosfori- ja lämmastikukoormust). Inimekvivalenti kasutatakse peamiselt reostuskoormuste võrdlemisel.

Tavaliselt on inimekvivalendi hindamisaluseks biokeemiline hapnikutarve (BHT). Üks inimekvivalent võrdub 54 g BHT5-ga päevas. Inimekvivalendi suuruse määramiseks on ka teisi viise. Näiteks on kindlaks tehtud, et üks inimene annab ööpäevas reovette keskmiselt 0,7 g fosforit ja 12 g lämmastikku. 

## Vaata ka
*Loomühik

## Viited
Nicole (Tšiili laulja)

**Nicole** (sünninimega **Denisse Lillian Laval Soza**; sündinud 19. jaanuaril 1977 Santiagos) on Tšiili laulja ja näitleja. Aastal 1989 avaldas ta oma esimese albumi "Tal vez me estoy enamorando", mille nimilugu sai väga populaarseks.

## Diskograafia
* 1989 *[[Tal vez me estoy enamorando]]*
* 1994 *[[Esperando nada]]*
* 1997 *[[Sueños en trànsito]]*
* 2002 *[[Viaje infinito]]*
* 2006 *[[APT (album)|APT]]*

## Välislingid
*Nicole koduleht
Erwin von Dehn

**Erwin Karl Reinhold von Dehn** (23. aprill 1862 Tartu – 17. veebruar 1949 Jena) oli Liivimaa vaimulik.

Sai algõpet eraõpetaja käest, õppis Tartu Kollmanni eragümnaasiumis ja aastatel 1879–1881 Tartu Kubermangugümnaasiumis. Tartu ülikooli usuteaduskonnas õppis ta aastatel 1882–1888. Oli prooviaastal Halliste Püha Anna koguduses Ernst Magnus Schneideri juures. Ordineeriti 29. oktoobril 1889 õpetajaks.

Oli Halliste Püha Anna koguduse õpetaja aastatel 1889–1934. Oli aastal 1891 kaheks kuuks pastoriametist kõrvaldatud (suspendeeritud), kuna viis läbi kiriklikke talitusi rekonvertiitidele (õigeusus pettunutele). Jäi aastal 1934 emerituuri, elas seejärel Pornusel ja Tallinnas.

Lahkus aastal 1939 Saksamaale.

## Isiklikku
Tema isa August von Dehn oli maakohtunik, vanaisa Thomas Adolph von Dehn oli Suure-Jaani Johannese koguduse õpetaja, teine vanaisa Johann Wilhelm Schneider oli Halliste ja Karksi Peetri koguduse õpetaja. Tema äi Oskar Woldemar Speer oli Suure-Jaani Johannese koguduse õpetaja, naisevend Viktor Woldemar Speer oli Türi ja Tallinna Oleviste koguduse õpetaja. Tema poeg Herbert von Dehn (1894–1950) võttis osa Vabadussõjast Balti pataljoni koosseisus, sai haavata 6. aprillil 1919 Stepanovski küla juures pataljoni üldpealetungil üle Peipsi, poeg Friedrich Arthur von Dehn (1902–1968) oli arst.

## Viited

## Välislingid
*
Noorkala

**Noorkala** on kala, kes pole suguküps. 

Kala arengus saab eristada mitmeid etappe (**noorjärke**), mis järgnevad marjatera viljastamisele: rebukotiga eelvastne, vastne, maim, samasuvine, aastane, kahesuvine, kaheaastane jne kuni suguküpse kalani.

## Viited
Pomerantsvili

**Pomerantsvili** ehk **tsitrusvili** ehk **hesperiid** on näärmelise, eeterlikke õlisid sisaldava väliskesta, säsika vahekesta ja lõigustunud mahlase sisekestaga vili. Sisekest on jaotunud lõigukesteks, milles paiknevad seemned. Ehituselt on pomerantsvili mari.

Pomerantsvili esineb kõikidel tsitruse perekonna esindajatel: apelsinipuul, sidrunipuul, laimipuul, greibipuul, mandariinipuul jt, sh ka pomerantsipuul (*Citrus aurantium*'i variandid), mille vilju nimetatakse pomerantsideks ehk mõruapelsinideks.

## Vaata ka
*õunvili
*luuvili
Röövel Ööbik

**Röövel Ööbik** on eesti ansambel, mis kogunes 1980. aastate keskel.

Bänd salvestas 1993. aastal sessiooni BBC-s legendaarse briti raadiodiskori John Peeli juures. Muuhulgas ööbisid bändi liikmed Peeli kodus.

Seriaali "Ühikarotid" tunnusmeloodiaks on Röövel Ööbiku lugu "Kids Stuff Rock".

## Koosseis
* Tõnu Pedaru – vokaal
* Allan Hmelnitski – kitarr, efektid
* Raul Saaremets – trummid, efektid
* Sten Sheripov – kitarr, klahvpillid

## Diskograafia
### Albumid
* "Ilu" (Kuldnokk, 1989. MC)
* "Popsubterranea" (TWINCD 10, Soome, 1992, CD / Umblu Records, 2007. CD)
* "Psychikosmos" (KC Rec KC 01, 1996. MC,CD)
* "Supersymmetry" (Umblu Records, 2005. CD)
* "Ringrada" (Umblu Records, 2009. CD)
* "Transcent" (Umblu Records, 2024. LP)

### Kogumikud
* "Ühikarotid"

## Edetabelid ja tunnustus
Üritusel "Eesti Muusikaauhinnad 2010" anti albumile "Ringrada" aasta albumi ja ansamblile *rock*-artisti auhind. Hardi Volmerilt auhinna vastu võtnud Raul Saaremets saatis tänukõnes kõik *v***u*.

## Viited

## Välislingid
* Valner Valme. Röövel Ööbik: muusika ei ole liikluseeskiri ega südameoperatsioon. Postimees, 7. november 2009 
* Röövel Ööbik. Myspace
* 
*  Röövel Ööbik. Facebook
* Röövel Ööbik. Ruja.ee
Partenokarpia

**Partenokarpia** on taime omadus moodustada vilju ilma viljastumata. Sel juhul arenevad seemneteta viljad. 

Partenokarpseid vilju on näiteks pirnisordil 'Pepi' ja mõnel õunasordil.

## Vaata ka
* Partenogenees

## Viited
Emerendiana Silling

**Emerendiana Silling** (11. veebruar 1928 – 22. november 2010) oli eesti õpetaja ja metoodik. 

Ta pani 1962. aastal aluse saksa keele süvaõppele Tallinna 42. Keskkoolis (praegu Kadrioru Saksa Gümnaasium). 

Ta osales saksa keele õpikute koostamisel ning tõlkis Helmut von Kügelgeni raamatu "Waldorf-lasteaed".

## Kirjandus
*Linnar Priimägi. Kolme sügaviku serval: naised minu elus. – *[[Stiil (ajakiri)|Stiil]]*, 1996, lk 15.
*Emerendiana Silling: 11.02.1928–22.11.2010. – *Õpetajate Leht*, 3. detsember 2010, lk 14.

## Välislingid
*Foto
Õlikatk

**Õlikatk** on veelindude hulgihukkumine, mida põhjustab (mere)vette sattunud nafta ja õlid. 

Õli või naftaga kokku puutudes lagunevad lindude sulgede märgumist tõkestavad rasvad ja sellele järgneb linnu kehatemperatuuri ohtlik langemine. Et lind püüab oma sulestikku õlist puhastada, siis satuvad need ühendid ka tema seedeelundeisse.

## Viited
  

## Allikad
*Ökoloogialeksikon. (1992). Koost. Masing, V. Tallinn: Eesti Entsüklopeediakirjastus
2011. aasta Soome parlamendivalimised

**2011. aasta Soome parlamendivalimised** olid 17. aprillil 2011 toimunud valimised, kus valiti Soome Vabariigi parlamendi (eduskunna) 36. koosseis. Eelhääletamine toimus 6.–12. aprillil ja välismaal 6.–9. aprillil.

Riik oli jagatud 15 valimisringkonnaks. Soome parlamendis on 200 liiget, nendest 1 koht kuulub Ahvenamaa autonoomsele läänile. Valimissüsteemiks on võrdeline valimissüsteem.

## Valimistulemused
Valimistel sai enim hääli ja kõige rohkem kohti Rahvuslik Koonderakond, kuid valimiste suurimad võitjad olid Põlissoomlased, kes said 39 kohta varasema 5 asemel. Senine peaministripartei Soome Keskerakond sai parteidest alles 4. tulemuse ja kaotas eduskunnas 16 kohta.

## Erakondade toetuse uuringud

## Välislingid
*http://www.vaalit.fi/14739.htm
Bergi vald

**Bergi vald** on 2. järgu haldusüksus Rootsis Jämtlandi läänis. Piirneb läänes Norraga.

Bergi valla keskus on Svenstavik. Valla pindala on 6184 km² ning 2010. aastal elas seal 7400 inimest.

Suurem osa vallast jääb Skandinaavia mäestikku. Kõrgeim tipp on 1796 m kõrgune Helagsfjället. Vallas asub Storsjöni lõunaosa.

## Välislingid
*Valla koduleht
Bergi vald (Norra)

**Bergi vald** oli 2. järgu haldusüksus (vald) Norras Tromsi maakonnas. Ta asus Senja saarel.

Bergi valla keskus on Skaland. Valla pindala on 294 km² ning 2010. aastal elas seal 915 inimest. Suurim asula on Senjahopen.

2020. aastal liideti Bergi vald Senja vallaga.

## Viited
Ringrada

**Ringrada** on ringina kulgev (spordi)rada (nt staadionil); suletud joonena kulgev kurviline, tõusude ja langustega moto‑ ja autospordirada.

## Vaata ka
*Pirita-Kose-Kloostrimetsa ringrada
Limoges

**Limoges** [limoož] on linn Prantsusmaal, Haute-Vienne'i departemangu ja endise Limousini piirkonna keskus.

Linna territoorium asub 209–431 meetri kõrgusel üle merepinna.

## Sõpruslinnad
*  Hrodna, Valgevene (1982)
*  Plzeň, Tšehhi (1987)
*  Fürth, Saksamaa (1992)
*  Charlotte, Ameerika Ühendriigid (1992)
*  Seto, Jaapan (2003)
*  Icheon, Korea Vabariik (2015)
## Sotsiaalkorterid
Val de l'Aurence'i elamurajoonis asuv 1960. aastatel ehitatud S-kujuline hoone lammutatakse 2025. aasta septembris, mõjutades enam kui 300 eluruumi.

## Viited
Ringrada (album)

**"Ringrada"** on Röövel Ööbiku viies album. See anti välja 2009. aastal.

2010. aasta Eesti Muusikaauhindade galal sai see aasta albumi auhinna.

Albumi esitluskontserdid toimusid 2009. aasta 30. oktoobril Tartus klubis Plink Plonk ja 4. detsembril Tallinnas Von Krahli Teatris.

Lugu "Kids' Stuff Rokk" on Kanal 2-s näidatava seriaali "Ühikarotid" tunnusmeloodia. 

## Ajalugu
Stuudio­plaat tuli müüki plaadifirma Universal Music Balticsi levitamisel korraga nii Baltimaades kui ka Skandinaavias. 

"Thulelohe" esmaettekanne toimus Eesti Vabariigi 91. aastapäeva pidulikul kontserdil 24. veebruaril 2009 Jõhvi kontserdimajas. Sama aasta märtsis ilmus lugu singlina sarjas "Eesti Ekspressi singel 16".

Suvel 2009 said kõik Raadio 2 "Indisaate" kuulajad hääletasid, kas uuele plaadile tuleb loo "Let's Do Your Hair " *dubstep*- või rokiversioon. Napilt võitis kitarrilisem versioon

Topeltsingel "Päike Maa (erostratos)/ Kids Stuff Rokk" võeti meedias hästi vastu. Eelmiselt albumilt ("Supersymmetry", 2005) pärit "Kids' Stuff Rokk" on siin rohkem elektrooniline ning kaasa teeb ka külalislauljana Lotte Jürjendal. Laulu video valmis Veiko Õunpuu ja Jan-Erik Nõgisto poolt. "Kids Stuff Rokk" oli esikohal nii MTV Baltic Zen MTV Balti Top 20 kui ka MTV Eesti hittide edetabelis "World Chart Express".

Laul "Sol Dat d'Or" kandis algselt pealkirja "Soldat d'Or" ("Kuldsõdur"). Kui 2009. aasta alguses toimus pronksiöödest inspireeritud kunstnik Kristina Normani *performance* kuldsõduriga, otsustas Röövel Ööbik veidi teksti muuta. Soovides igati korrektseks jääda, *lõigati* esimene sõna pooleks ja väikeste grammatiliste apsudega muutus pealkirja tõlkeline tähendus "Üleküllatud päikeseks".

## Lood
# "Chase and Catch" 2:57
# "Young Godz Have Fun" 2:35
# "Let's Do Your Hair" 5:02
# "Päike Maa (erostratos)" 4:35
# "Estrangers" 3:02
# "Kids' Stuff Rokk" 3:47 
# "(jesus squeeze some) Smile" 2:36
# "Thulelohe" 3:43
# "Sol Dat d'Or" 3:31
# "From Nowhere to Infinity" 3:50 
# "Don't Stop Don't Start" 4:18

## Esitajad
* Tõnu Pedaru – laul
* Allan Hmelnitski – kitarr, efektid
* Raul Saaremets – trummid, efektid
* Sten Sheripov – bass
* Anna Põldvee – taustalaul ("Päike Maa (erostratos)")
* Lotte Jürjendal – taustalaul ("Kids' Stuff Rock")
* Margus Männa – saksofon ("Päike Maa (erostratos)") 
* Tambet Levkoi orkester ("Sol Dat d'Or") 

## Saavutused
* Nädalalehe Eesti Ekspressi 2009. aasta Top 20
* Päevalehe Postimehe 2009. aasta eesti plaatide Top 20 edetabelis oli album esi-, üldarvestuses aga teisel kohal
* Laseringi 2009. aasta plaatide läbimüügi Top 50 edetabelis oli plaat 15. kohal

## Viited

## Välislingid
*
* Röövel Ööbik "Ringrada". Umblu Records
* Röövel Ööbiku kauaoodatud album "Ringrada" sai valmis. Publik, 5. november 2009
* Röövel Ööbik-Ringrada. Blogi Siia pastakas ei kirjuta, 7. november 2009
* Janar Ala. Nädala plaat. Röövel Ööbiku meistriklass. Muusika, Elu24, 14. november 2009
* Esme Kassak. Röövel Ööbiku tantsuline "Ringrada". Marie Claire, 28. detsember 2009
Ardèche'i departemang

**Ardèche'i departemang** on 2. järgu haldusüksus (departemang) Prantsusmaal Auvergne-Rhône-Alpesi piirkonnas. Departemangu keskus on Privas.

2015. aastani kuulus departemang Rhône-Alpesi piirkonda.

## Haldusjaotus

## Vaata ka
* Ardèche'i departemangu haldusüksuste loend
* Ardèche'i jõgi

## Viited
Vereliistak

**Vereliistak** ehk **trombotsüüt** (kreeka keeles θρόμβος 'hüüve´ + κύτος 'rakk'; ladina keeles *thrombocytus*) on paljudel selgroogsetel valdavalt luuüdist pärit megakarüotsüütide tsütoplasma fragmendid.

Tuumaga vereliistakud on tuvastatud kaladel, reptiilidel, lindudel.
 
Neid liigitatakse vahel ka vererakkude hulka. Vereliistakud osalevad vere hüübimises, ka verejooksu sulgemises. Vereliistakute põhiülesanne kehas on veresoonte terviklikkuse tagamine. Trombotsüüte on igas vere kuupmillimeetris umbes 150 000 – 400 000.

Arvatakse, et imetajatel osalevad vereliistakud ka immuunfunktsioonides ja põletiku tekkes.

## [[Inimene|Inimestel]]

Inimveres on vereliistakuid kümme korda vähem kui  valgeliblesid ja  tuhat korda vähem kui punaliblesid. Vereliistakuid on igas kuupmillimeetris veres umbes 150 000–400 000.

Verelibledel ei ole rakutuuma, need on värvitud ja ebakorrapärase kujuga kettad.
Šaakal (täpsustus)

**[[Šaakal]]** (*Canis aureus*) on loomaliik.

**Šaakaliteks** nimetatakse ka **[[vöötšaakal]]eid**, šabrakkšaakaleid ja etioopia hunte.  

## Kirjandusteos ja sellel põhinevad filmid
* 1963. aasta Frederick Forsyth-i raamatu kohta vaata **[[Šaakali päev]]**

* 1973. aasta filmi kohta vaata **[[Šaakali päev (film 1973)]]**
* 1997. aasta filmi kohta vaata **[[Šaakal (film 1997)]]**
Härjedaleni vald

**Härjedaleni vald** on 2. järgu haldusüksus Rootsis Jämtlandi läänis. Piirneb läänes Norraga.

Härjedaleni valla keskus on Sveg. Valla pindala on 11 935 km² ning 2010. aastal elas seal 10 400 inimest.

Vald on nime saanud Härjedaleni maakonna järgi, millest suurem osa jääb valla piiridesse.

## Välislingid
*Valla koduleht
*Härjedalens Kulturcentrum (inglise keeles)
Kukkur

"**Kukkur**" on mitmetähenduslik sõna.

***Kukkur** on rahakott koos rahaga. 
***[[Kukkur (zooloogia)|Kukkur]]** on nahatasku poegade hoidmiseks kängurutel ja mõnel teisel loomal. 
***[[Kukkur (botaanika)|Kukkur]]** on vilja tüüp.
Düsmenorröa

**Düsmenorröa** ehk **valulik menstruatsioon** on haiguslik seisund, mil menstruatsiooniga kaasub tugev valu, mille tõttu naise toimetulek olulisel määral häirub.

Düsmenorröad klassifitseeritakse RHK-10 järgi koodidega N94.4, N94.5, N94.6.
Kalev Kuljus

**Kalev Kuljus** (sündinud 18. juunil 1975 Tallinnas) on eesti oboemängija, orkestrant, pedagoog.

## Tunnustus

* 2001 Eesti Kultuurkapitali helikunsti sihtkapitali aastapreemia (silmapaistev tegevus interpreedina ja võit konkursil "Praha kevad")
*2004 Valgetähe V klassi teenetemärk
*2025 Eesti Kultuurikapitali helikunsti sihtkapitali aastapreemia (silmapaistva kontserttegevuse ning Erkki-Sven Tüüri oboekontserdi virtuoosse ettekande eest)

## Viited

## Välislingid
*Sissekanne EMIK-i saidil
*Kalev Kuljus: tänan oma vanemaid, kes iial ei sundinud mind pilli mängima 9.11.2025, Vikerraadio, Piret Kooli intervjuu 
*Kajalood. Kalev Kuljus: ma olen õnnesärgis sündinud! 25.09.2021, Vikerraadio, Kaja Kärneri intervjuu
Oise'i departemang

**Oise'i departemang** on 2. järgu haldusüksus (departemang) Prantsusmaal Hauts-de-France'i piirkonnas Pariisist põhja pool. Naaberdepartemangud on Somme'i, Aisne'i, Seine-et-Marne'i, Val-d'Oise'i, Eure'i ja Seine-Maritime'i departemang.

Departemang on nime saanud Oise'i jõe järgi.

2015. aastani kuulus departemang Picardie piirkonda.

Departemang jaguneb halduslikult:

## Vaata ka
* Oise'i departemangu haldusüksuste loetelu

## Viited
Martin Kuuskmann

**Martin Kuuskmann** (sündinud 21. aprillil 1971) on eesti fagotimängija.

## Diskograafia
* "The Path of Mantra" (koos Peeter Vähi ja Drikung Kagyu munkadega), 2002 Erdenklang, 21902
* "Nonstop" (koos Kristjan Randaluga), 2010 Estonian Record Productions, 2209 ERP
* "Bassoon Concertos" (koos Northwest Sinfonia ja Tallinna Kammerorkestriga), 2015 Estonian Record Productions, ERP 8215

## Tunnustus

* 2011 Eesti Kultuurkapitali helikunsti sihtkapitali aastapreemia (särav loominguline aasta)

## Välislingid
* Sissekanne EMIK-i saidil
* Martin Kuuskmann ERPi kodulehel
* 8. mai 2017, 09:31, Rainer Sternfeld, Martin Kuuskmann – maailma tippu jõudnud fagotivirtuoos, kes mõtleb nagu laulja, Memokraat
Silver Ainomäe

**Silver Ainomäe** (sündinud 21. jaanuaril 1982) on eesti tšellist. 

1988. aastal alustas ta tšelloõpinguid Tallinna Muusikakeskkoolis Laine Leichteri juhendamisel. Aastatel 1994–2000 õppis ta Helsingi Sibeliuse Akadeemia noorte osakonnas.

## Välislingid
*Sissekanne EMIK-i saidil
Haute-Vienne'i departemang

**Haute-Vienne'i departemang** on 2. järgu haldusüksus (departemang) Prantsusmaal Uus-Akvitaania piirkonnas.

Departemangu keskus ja suurim linn on Limoges. Teiste linnade elanike arv ei ületa 20 000.

## Geograafia
Haute-Vienne'i departemangus asuvast Chéonnaci vallast saab alguse Charente'i jõgi.

Naaberdepartemangud on Creuse'i, Corrèze'i, Dordogne'i, Charente'i, Vienne'i ja Indre'i departemang.

Departemang jaguneb poliitiliselt:

## Vaata ka
* Haute-Vienne'i departemangu haldusüksuste loend

## Viited
Indrek Leivategija

**Indrek Leivategija** (sündinud 28. juunil 1986) on eesti tšellist.

Ta lõpetas 2005. aastal Heino Elleri nimelise Muusikakooli Reet Metsa tšelloklassis. Seejärel õppis ta aasta Eesti Muusika- ja Teatriakadeemias Henry-David Varema juures ning jätkab õpinguid Müncheni Muusika- ja Teatriakadeemia magistrantuuris professor Wen-Sinn Yangi tšelloklassis. Selle kõrval on ta alates 2011. aasta sügisest ka Itaalias Fiesole Muusikakoolis Natalia Gutmani õpilane. 

Indrek Leivategija on osalenud meistrikursustel ja konkurssidel nii Eestis kui ka võõrsil ning pälvinud preemiaid, kontserte ja salvestisi (Eesti Rahvusringhäälingule, Baieri Ringhäälingule, Saksa Raadiole). Aastatel 2008–2010 töötas ta Baieri Ringhäälingu orkestris (Symphonieorchester des Bayerischen Rundfunks) ning on praegu vabakutselisena seotud mitme Saksamaa tipporkestriga.

Indrek Leivategija on käinud kontserdireisidel Taanis, Soomes ja Saksamaal, osalenud Vanemuise ja Estonia teatri orkestrite ning ERSO töös.

## Isiklikku
Tema ema Kadri Leivategija on 2001. aastast Heino Elleri Muusikakooli direktor, tema isa Andres Leivategija on sama kooli viiuli- ja vioolaõpetaja.

## Viited
Mati Lukk

**Mati Lukk** (sündinud 9. aprillil 1961) on eesti kontrabassimängija. 

Ta on ERSO kontrabassirühma kontsertmeister.

## Tunnustus

* 2002 Eesti Kultuurkapitali helikunsti sihtkapitali aastapreemia (edukas kontserttegevus 2002. aastal)

## Välislingid
*Delta külaline. Mati Lukk. Klassikaraadio, 28. märts 2011 (pikkus 27 minutit)
Opiaat-retseptorid

**Opiaat-retseptorid** on rühm G-valguga seotud retseptorite hulka kuuluvaid retseptoreid, mille ligandid on opiaadid.
Yonne'i departemang

**Yonne** [jonn] on 2. järgu haldusüksus (departemang) Prantsusmaal Burgundia-Franche-Comté piirkonnas. See on saanud nime Yonne'i jõe järgi.

2015. aastani kuulus departemang Burgundia piirkonda.

Departemang jaguneb halduslikult järgmisteks ringkondadeks:

## Vaata ka
Yonne'i departemangu haldusüksuste loend
## Viited
Antagonist

**Antagonist** (kr sõnadest *antagōnistēs* 'vastuseisja', mis sõnast *antagōnizomai* 'võitlen vastu') on millegi vastane, vastuseisja. 

Sõna on kasutusel ka terminina:

***[[Antagonist (farmakoloogia)|Antagonist]]** on farmakoloogias vastandtoimega aine.
***[[Antagonist (anatoomia)|Antagonist]]** on anatoomias vastandtoimega lihas.
***[[Antagonist (kirjandus)|Antagonist]]** on kirjanduses vastandtegelaskuju.
*...

## Vaata ka
*Antagonism
Aleksei Polujan

**Aleksei Polujan** (vene *Алексей Владимирович Полуян*; 4. aprill 1965 Leningrad – 8. jaanuar 2010) oli vene teatri- ja filminäitleja.

Aleksei Polujan mängis peaosa filmis "Last 200" (vene keeles "Груз 200").
Nadežda Samsonova

**Nadežda Samsonova** (vene *Надежда Васильевна Самсонова*; 26. aprill 1924 Kiiev – 9. jaanuar 2010 Moskva) oli vene teatri- ja filminäitleja.
Mas‘ūd ‘Alī Moḩammadī

**Mas‘ūd ‘Alī Moḩammadī** (pärsia keeles مسعود علی‌محمدی; u 1960 – 12. jaanuar 2010, Teheran) oli Iraani füüsik. 

Ta tegeles kvantväljateooria ja elementaarosakeste füüsikaga ning oli Teherani Ülikooli elementaarosakeste füüsika professor. 

Ta mõrvati oma maja ees, kui ta oli teel ülikooli.
Éric Rohmer

**Éric Rohmer** (õieti Jean-Marie Schérer; 20. märts 1920 Nancy – 11. jaanuar 2010 Pariis) oli prantsuse filmilavastaja ja filmikriitik.

Éric Rohmer oli prantsuse filmikunsti nn uue laine esindaja.

Ta on maetud Montparnasse'i kalmistule Pariisis.

## Tunnustus
Veneetsia filmifestivali auhind
*Kuldlõvi 1986. aastal filmi "Le rayon vert" eest
*FIPRESCI auhind filmi "Le rayon vert" eest
*Elutöö Kuldlõvi 2001. aastal

Berliini filmifestivali auhind
*parima lavastaja hõbekaru 1967. aastal filmi "La Collectionneuse" eest
*parima lavastaja hõbekaru 1983. aastal filmi "Pauline à la plage" eest
*FIPRESCI auhind 1983. aastal filmi "Pauline à la plage" eest

## Välislingid
*
Daniel Bensaïd

**Daniel Bensaïd** (25. märts 1946 Toulouse – 12. jaanuar 2010) oli Prantsusmaa marksistlik filosoof ja trotskistlik poliitik. Ta oli üks 1968. aasta üliõpilasrahutuste üks tuntumaid tegelasi, õppides ülikoolis Paris X Nanterre.

Tema isa oli Alžeeriast pärit juut.

Ta oli Prantsuse Kommunistliku Partei liige, kuid heideti sealt 1965 trotskistlike vaadete tõttu välja.

1968. aastal aitas ta koos rajada Daniel Cohn-Benditiga rajada 22. Märtsi Liikumise, mille kaasaosalusel puhkesid mai ja juuni üliõpilasrahutused. Ta pidas üliõpilastele kõnesid.

Ta oli üks Revolutsioonilise Kommunistliku Liiga ja Neljanda Internatsionaali juhte.

Ta oli Université Paris VIII filosoofiaprofessor.

Ta põdes 16 aastat AIDSi ning suri AIDSiravimite kõrvaltoimena tekkinud vähki.

## Välislingid
*Nekroloog Guardianis
*Artiklid saidil marxists.org
Vee kloorimine

**Kloorimine** ehk **kloreerimine** on veepuhastuses kasutatav võte, mille käigus veele lisatakse selle desinfitseerimiseks kloori. Sellist vett nimetatakse klooritud veeks.

## Vaata ka
*Klooritud vesi
*Kloorivesi
*Osoneerimine
Tõnu Puu

**Tõnu Puu** (25. september 1936 – 11. juuli 2020) oli eesti päritolu rootsi majandusteadlane.

Ta oli Umeå Ülikoolis professor.

## Teoseid
*Puu, Tõnu 2010. On the economics of increasing complexity: With some special focus on culture. *Journal of Economic Behavior & Organization* 75: 59–68.

### Eesti keeles
*2015. *Kunst, teadus ja majandus: ajalooline uurimisretk*. (Swedbanki raamatusari.)

## Isiklikku
Tema endine abikaasa Gertrud Puu on bioloog, kes on kaitsnud doktoriväitekirja Umeå Ülikoolis organismide ööpäevarütmidest (1977).

## Viited

## Välislingid
*Koduleht
Naltrindool

**Naltrindool** on δ-opiaat-retseptorite kõrge selektiivsusega antagonist, mida tänapäeval ravimina veel ei kasutata.
Khalīfah at-Tillīsī

**Khalīfah Muḩammad at-Tillīsī** (9. mai 1930 Tripoli – 13. jaanuar 2010 Tripoli) oli Liibüa ajaloolane, tõlkija ning keeleteadlane ja poliitik ning diplomaat.

Ta oli 1962. aastast Liibüa parlamendi peaminister, 1965–1967 Ḩusayn Māziqi valitsuse informatsiooniminister ja 1967–1969 Liibüa suursaadik Marokos.
Geoinformaatika

**Geoinformaatika** on teadusharu, tehnoloogia ja rakendus, mis tegeleb geoinfosüsteemide teadusliku põhjendamise, projekteerimise, loomise ja kasutamisega, geoinformaatika tehnoloogiate väljatöötamise ning praktilistel ja teaduslikel eesmärkidel geoinfosüsteemide rakendamisega.

## Vaata ka
*Geomaatika

## Välislingid
*Hanno Kuus, Peep Krusberg, Raivo Rebane. Geoinformaatika standardid. Ülevaade
*Eesti Geoinformaatika Seltsi leht Facebookis
*Teaduse helisõnastik: Geoinformaatika (Tõnu Oja) – ERR Teadus, 02. detsember 2010
Isamu Tanonaka

**Isamu Tanonaka** (jaapani keeles 田の中 勇 *Tanonaka Isamu*; 19. juuli 1932 – 13. jaanuar 2010) oli jaapani näitleja. 

Ta oli *[[seiyū]]* (tegi animafilmide dublaaži).
Marshall Warren Nirenberg

**Marshall Warren Nirenberg** (10. aprill 1927 – 15. jaanuar 2010) oli USA biokeemik ja geneetik.

Ta jagas 1968 Har Gobind Khorana ja Robert W. Holleyga Nobeli füsioloogia- või meditsiiniauhinda geneetilise koodi dešifreerimise ning valgusünteesi kirjeldamise eest.

## Nirenbergi katsed

Nirenberg asus 1959 koos Heinrich J. Matthaeiga uurima, kuidas DNA juhib valkude ekspresseerumist ja millist osa etendab selles RNA. Nad valmistasid ainult uratsiilist kokku pandud RNA ning paigutasid selle rakuvabasse soolekepikese ekstrakti, mis sisaldas DNA-d, RNA-d, ribosoome ja muud valgusünteesiks vajalikku. Nad lisasid DNA-d lõhustuvat DNaasi, nii et ei saaks moodustuda muid valke kui see, mis tulenes nende kunstlikust RNA-st. Seejärel lisasid nad ekstraktile ühe radioaktiivselt märgitud aminohappe, jättes ülejäänud aminohapped märkimata; eri proovides märgiti erinev aminohape. Radioaktiivselt märgitud fenüülalaniiniga proovis tekkis radioaktiivne valk. Nii leiti geneetilise koodi esimene koodon (kolme uratsiili ahelale vastab fenüülalaniin) ning tõendati informatsiooni-RNA.

Augustis 1961 tegi Nirenberg Moskval rahvusvahelisel biokeemia kongressil tulemusest sektsiooniettekande. Francis Crick veenis konverentsi korraldajaid kavandama järgmiseks päevaks kordusettekanne plenaaristungil. Tema töö äratas suurt tähelepanu. Samal konverentsil kuulis Nirenbergi saavutustest Eesti molekulaarbioloogia rajaja Artur Lind.

Mõne aasta jooksul korraldas Nirenberg katsed ka adenosiini ja tsütosiiniga; selgus, et kolme adenosiini ahel kodeerib lüsiini ning kolme tsütosiini ahel proliini.

Järgmine suur läbimurre oli Nirenbergi ja Lederi katse: koos Philip Lederiga töötati välja meetod geneetilise koodi määramiseks transpordi-RNA tükkidel. See kiirendas koodonite määramist; sel meetodil tehti kindlaks 50 koodonit. Khorana katsed kinnitasid neid tulemusi ja viisid geneetilise koodi dešifreerimise lõpule.

## Tunnustus
*1964 – National Medal of Science
*1965 – valiti Ameerika Kunstide ja Teaduste Akadeemia liikmeks
*1966 – valiti Leopoldina liikmeks
*1967 – valiti USA Rahvusliku Teaduste Akadeemia liikmeks
*1968 – Nobeli füsioloogia- või meditsiiniauhind
*1971 – valiti USA Meditsiiniakadeemia liikmeks
*2001 – valiti Ameerika Filosoofiaseltsi liikmeks

## Viited

## Välislingid
*Nekroloog New York Timesis
Jakobson

**Jakobson** on perekonnanimi. 

Eestis oli 2019. aasta 1. jaanuari seisuga on perekonnanimi Jakobson 510 mehel ja 561 naisel. Perekonnanimede levikult oli Jakobson meeste puhul 60. ja naiste puhul 57. kohal.
Nimi oli levinuim Viljandi maakonnas, kus neid oli 10 000 elaniku kohta 20,37.

Selle kandjate seas on ja on olnud:
* **[[Adam Jakobson]]**, eesti koolmeister ja haritlane
* **[[August Jakobson]]**, eesti kirjanik ja Eesti NSV riigitegelane
* **[[August Jakobson (sõjaväelane)|August Jakobson]]**, sõjaväelane
* **[[August Jakobson (vaimulik)|August Jakobson]]**, eesti vaimulik
* **[[Carl Robert Jakobson]]**, eesti ärkamisaja tegelane
* **[[Idel Jakobson]]**, NKVD julgeolekutöötaja
* **[[Maarja Jakobson]]**, eesti näitleja
* **[[Märt Jakobson]]**, eesti ooperilaulja
* **[[Max Jakobson]]**, Soome poliitik ja publitsist
* **[[Peeter Jakobson]]**, eesti kirjanik
* **[[Roman Jakobson]]**, keeleteadlane ja semiootik
* **[[Toomas Jakobson]]**, eesti rahvusliku liikumise juht Tallinnas

Jakobsonideks kutsuti ka Eesti viiesajakrooniseid rahatähti, millel on kujutatud Carl Robert Jakobson.

## Viited
Bulat Okudžava

**Bulat Okudžava** [bul'at okudž'ava] (Булат Шалвович Окуджава; 9. mai 1924 Moskva – 12. juuni 1997 Pariis) oli gruusia-armeenia päritolu vene keeles esinev luuletaja, helilooja, lauluesitaja ning kirjanik.

Tema isa oli Gruusiast pärit nõukogude parteitegelane Šalva Okudžava, keda suure terrori ajal ebaseaduslikult represseeriti. Ema Ašhen Nalbanjan oli armeenlane. Onu Vladimir Okudžava oli anarhistlik terrorist, kes pärast ebaõnnestunud atentaati Kutaisi kubernerile põgenes Šveitsi ja naasis sealt Venemaale 1917. aastal samas vagunis koos Lenini, Zinovjevi ja teiste tähtsate bolševikega.

Okudžava oli kaks korda abielus. Tema esimene abikaasa Galina Smoljaninova (1926–1965) suri südamepuudulikkuse tagajärjel. Neil olid poeg Igor Okudžava (1954–1997) ja tütar, kes suri väikelapsena. Teise abikaasa, Olga Artsimovitšiga on neil 1964. aastal sündinud poeg Bulat (ehk Anton), kellest sai samuti muusik.

Okudžava kirjutas 1993. aastal alla 42 kirjale.

Ta mõistis ka hukka sõja Tšetšeenias. Jaanuaris 1996 kuulus ta kultuuritegelaste hulka, kes saatsid Venemaa juhtkonnale palve lõpetada sõda ja lahendada konflikt läbirääkimistega.

## Tunnustus
*1984 Rahvaste sõpruse orden
*Esteetika ja Vabade Kunstide Sõltumatu Akadeemia (Moskva) liige
*1994 Vene Booker

## Teosed eesti keeles
* "Vaene Avrossimov" (Бедный Авросимов; romaan). Vene keelest tõlkinud Otto Samma. Eesti Raamat, Tallinn 1971, 296 lk
* "Diletantide teekond" (Путешествие дилетантов; ajalooline romaan). Tõlkinud Otto Samma. Eesti Raamat, Tallinn 1979, 304 lk
* "Diletantide teekond. 2: eruporutšik Amiran Amilahvari ülestähendused" (raamat sisaldab ka: Pavel Štšegolev, "Armastus raveliinis"). Tõlkinud Lembe Hiedel. Eesti Raamat, Tallinn 1981, 262 lk

## Välislingid
* Vaapo Vaher, Kitarriga kiilaspea – Sirp 20. jaanuar 2006, nr 3, lk 17
Macy Gray

**Macy Gray** (sünninimi **Natalie Renee McIntyre**; sündinud 6. septembril 1967 Cantonis Ohio osariigis) on Ameerika Ühendriikide laulja, laulukirjutaja, näitleja ja plaadiprodutsent. Teda tuntakse eelkõige kähedahäälse, isikupärase vokaali ning souli, R&B ja džässi mõjutustega muusika järgi.

Gray saavutas rahvusvahelise tuntuse 1999. aastal debüütalbumiga "On How Life Is", millelt pärineb ka tema suurim hitt "I Try". See laul tõi talle 2001. aastal Grammy auhinna parima naislaulja popesituse eest ning nominatsioonid mitmes muus kategoorias.

Macy Graylt on ilmunud mitu stuudioalbumit. Ta on teinud koostööd selliste tuntud artistidega nagu Santana, Erykah Badu ja Fatboy Slim. 

Lisaks laulmisele on ta mänginud filmides, näiteks "Treeningpäev" ("Training Day", 2001), "Ämblikmees" (2002), "Ajalehepoiss" ("The Paperboy", 2012).

## Stuudioalbumid
* "On How Life Is" (1999)
* "The Id" (2001)
* "The Trouble with Being Myself (2003)
* "Big" (2007)
* "The Sellout" (2010)
* "Covered" (2012)
* "Talking Book" (2012)
* "The Way" (2014)
* "Stripped" (2016)
* "Ruby" (2018)
* "Christmas with You" (2022)
* "The Reset" (2023)

## Isiklikku
Macy Gray on olnud abielus ning tal on kolm last. 

Ta on avalikult rääkinud oma vaimse tervise probleemidest, sealhulgas ärevusest ja bipolaarsest häirest ning jaganud kogemusi kuulsuse ja sõltuvustega toimetulekul. Gray toetab vaimse tervise teemadel rääkimist ja peab tähtsaks, et inimesed julgeksid oma muredest avatult rääkida.

## Viited

## Välislingid

*
Adelantado

**Adelantado** (hispaania keeles *adelantado* "esmaavastaja") oli koloniaalses Hispaanias konkistadoori tiitel. Teda suunas kuningas Hispaania valdustest välja maade uurimiseks ja vallutamiseks.

Esimesed adelantadod oli Christoph Kolumbuse sugulased – vend Bartolomeo ja poeg Diego. Bimini saare adelantadoks oli Juan Ponce de León, lõunamerede – Vasco Núñez de Balboa, Maluku saarte – Fernão de Magalhães, Peruu – Francisco Pizarro y González, Tšiili – Diego de Almagro, Põhja-Ameerika – Hernando de Soto, Florida poolsaare – Pedro Menéndez de Avilés, Filipiinide – Miguel López de Legazpi.
Arbat

**Arbat** on tänav Moskva kesklinnas, üks Moskva vanimaid tänavaid.

Tänav on ligikaudu 1,2 km pikkune.
Francisco de Orellana

**Francisco de Orellana** (1505 või 1511 Trujillo – 1546) oli hispaania maadeavastaja ja konkistadoor (*[[adelantado]]*), Amazonase uurija. 

Ta oli esimene eurooplane, kes läbis Amazonase lähtest suudmeni.
Adria

**Adria** on linn Itaalias Veneto maakonnas Rovigo provintsis. Tänapäeval asub linn Po jõe suudme lähedal 22 km kaugusel merest.

## Ajalugu

Adria oli venetite asutatud linn, mis läks 6. sajandil eKr etruskide kontrolli alla. Etruskid ehitasid linna kanalid ja sadama. Hiljem rajasid linna Aíginast pärit kreeklased ja 4. sajandi alguses eKr Sürakuusa türann Dionysios I oma koloonia. 2. sajandil eKr sai Adriast Rooma munitsiipium. Roomlaste valitsusajal kaotas linn oma tähtsuse ja jäi jõesetete ladestumise tõttu üha kaugemale merest.

## Viited

## Välislingid

*Adria ametlik koduleht itaalia keeles
Bruce Golding

**Orette Bruce Golding** (sündinud 5. detsembril 1947) on Jamaica poliitik, 11. septembrist 2007 kuni 23. oktoobrini 2011 Jamaica peaminister.

Ta lõpetas Lääne-India Ülikooli majandusteaduse alal aastal 1966.

Jaanuarist 2005 kuni sügiseni 2011 oli ta Jamaica Tööpartei juht.

Septembris 2011 teatas Golding, et ei kavatse novembris peetaval parteikonverentsil enam erakonna esimeheks kandideerida ning lahkub pärast uue esimehe valimist ka peaministri ametist.
Mikko Rimminen

**Mikko Rimminen** (sündinud 8. mail 1975 Helsingis) on soome kirjanik.

Temalt on ilmunud kaks luulekogu ja kolm romaani.

Romaani "Nenäpäivä" eest sai ta aastal 2010 Finlandia kirjandusauhinna.

## Välislingid
* Tutvustus kirjastuse kodulehel
Sven Jürgenson

**Sven Jürgenson** (sündinud 2. aprillil 1962 Tartus) on Eesti diplomaat. 

## Elulugu
Sven Jürgenson sündis Tartus, kuid asus 1969. aastal Tallinna. 1987. aastal lõpetas ta Tallinna Polütehnilise Instituudi infotöötluse erialal. 1992. aastal lõpetas ta Avaliku Halduse Rahvusvahelise Instituudi Pariisis.

1991. aastast töötab Jürgenson välisministeeriumis, mil ta asus tööle Eesti saatkonnas Helsingis. Aastatel 1993–1995 oli ta Eesti saatkonnas Viinis. 1996. aastani oli ta välisministeeriumi rahvusvaheliste organisatsioonide ja julgeoleku büroo juhataja ning poliitikaosakonna juhataja asetäitja, siis kuni 1998. aastani poliitikaosakonna peadirektor. Samal ajal oli ta ka Tallinnas resideeriv Eesti suursaadik Türgis.

Aastatel 1998–2000 oli ta Eesti suursaadik ÜRO juures ning 2000–2003 Eesti suursaadik Ameerika Ühendriikides. Pärast seda oli ta kuni 2006. aastani välisministeeriumi poliitikaküsimuste asekantsler. 

Aastatel 2006–2010 oli Sven Jürgenson Vabariigi Presidendi Kantselei välisnõunik. Aastatel 2010–2015 oli ta Eesti suursaadik Prantsusmaal, 2011. aastast ka suursaadik Monacos ja 2014. aastast suursaadik Tuneesias. Aastatel 2015–2022 oli Jürgenson Eesti suursaadik Ühinenud Rahvaste Organisatsiooni juures. Oma volikirja andis ta ÜRO peasekretärile Ban Ki-moonile üle 13. augustil 2015, kus töötas kuni 2022. aasta augustini.

#### Isiklikku
Ta räägib inglise, saksa, prantsuse, soome ja vene keelt. Ta on abielus diplomaadi Kairi Künkaga ja kolme lapse isa. 

## Tunnustus
*2001 Riigivapi V klassi teenetemärk
*2004 Valgetähe III klassi teenetemärk
*2008 Suursaadiku auaste
*2009 Kolme Tähe III klassi orden

## Viited
Ifá

**Ifá süsteem** on traditsionaalsesse Joruba kultuuri kuuluv ennustamissüsteem ja sellele lisatud Odú Ifa nimeline värsside kogu. Ifa ennustamisega on seotud Orunmila jumalus, kes olevat toonud Ifa maailma. Mõnel juhul kasutatakse Orunmila nime vaheldumisi sõnaga Ifa.

Ifá süsteem sisaldab 16 × 16 märki (44), mida esitatakse kahe kõrvuti asetseva neljatasandilise märgi läbi.

## Välislingid
* Aye Akamara - Society for the Study of Ifá
* http://www.cultural-expressions.com/ifa/orisha/odu.htm
Karsti platoo

**Karsti platoo** (sloveeni keeles *Kras*, itaalia keeles *Carso*, saksa keeles *Karst*) on lubjakivist koosnev piiriäärne platoo Sloveenia edelaosas ja Itaalia kirdeosas. See paikneb Vipava oru, orgu ümbritsevate madalamate küngaste, Brkini küngaste läänepoolseima osa, Istria põhjaosa ja Trieste lahe vahel. 

Platoo läänenõlv märgib ka traditsioonilist etnilist piiri itaallaste ja sloveenide vahel.

Karsti platoo järgi on saanud nimetuse karst, seetõttu nimetatakse seda klassikaliseks karstiks.

Karsti platoosse on uuristunud Škocjani koopad.
Sato Kilman

**Meltek Sato Kilman Livtuvanu** (sündinud 30. detsembril 1957) on Vanuatu poliitik. Ta on mitu korda olnud peaministri ametis.

Ta on Rahva Edupartei esimees.

Detsembrist 2004 kuni juulini 2007 oli ta Vanuatu välisminister. Samas ametis oli ta uuesti maist 2014 juunini 2015.

Sato Kilman sai peaministriks pärast seda, kui parlament Edward Natapeile umbusaldust avaldas. 2. detsembril 2010 valiti ta peaministriks.

24. aprillil 2011 kuulutati uueks peaministriks Serge Vohor, kes sai parlamendis 26 poolthäält 52-st, kuid 13. mail 2011 tühistas kohus valimistulemuse, sest valituks osutumiseks läheb tarvis 27 häält. Sato Kilmani volitused taastati.

16. juunil 2011 kuulutas ülemkohus Kilmani valimise parlamendis kehtetuks, sest rikuti salajase valimise põhimõtet.

26. juunil 2011 parlamendis toimunud hääletusel valiti Sato Kilman uuesti peaministriks. Ta jäi sellesse ametisse kuni 23. märtsini 2013.

11. juunist 2015 kuni 11. veebruarini 2016 oli ta uuesti peaminister.
Aerofloti lend 821

**Aerofloti lend 821** oli lend Moskva Šeremetjevo lennujaamast Permi lennujaama. Aerofloti tütarettevõtte Aeroflot-Nord Boeing 737-505 kukkus maandumisel alla 11 kilomeetri kaugusel Permi lennujaamast. Õnnetus juhtus 14. septembril 2008 kell 5.09 (kohaliku aja järgi UTC+6). Kõik pardal olnud 88 inimest said surma. Osa Siberi raudteest sai samuti kahjustada.

## Õnnetuse asjaolud
Uurimisaruande järgi põhjustas õnnetuse piloodi eksimus. Pilootidel ei olnud kogemust lääne-tüüpi lennukite aviohorisondiga, mis erinevad vene lennukite omadest. Samuti ei olnud piloodid väljapuhanud ja üks piloot oli tarbinud alkoholi. Lisaks olid Permis halvad ilmastikuolud: sadas vihma ja oli udune.

## Hukkunud

## Vaata ka
*Riikidevaheline Lennunduskomitee

## Viited
Spanairi lend 5022

**Spanairi lend 5022** oli lend Madridi Barajase lennujaamast Gran Canaria lennujaama. Kohe pärast õhkutõusu hoovõturajalt 20. augustil 2008 kell 12.25 (UTC), kukkus lennuk alla. 

See oli Spanairi esimene lennuõnnetus firma 20-aastase ajaloo jooksul. Tegu oli kõige ohvriterohkeima lennuõnnetusega 2008. aastal ja Hispaanias viimase 25 aasta jooksul.

154 inimest hukkus õnnetuses kohapeal, kuus inimest suri teel haiglasse, üks suri ööpäeva jooksul ja üks kolm päeva hiljem. 18 inimest jäi ellu.

## Õnnetus
Õnnetus juhtus kell 14.25 kohaliku aja järgi mõni sekund pärast õhkutõusu. Hoiatussüsteemi rikke tõttu ei jõudnud pilootideni teave, et tiivaklapid, mis aitavad lennukil õhku tõusta, ei tööta õigesti. Lennuk tõusis 12 meetri kõrgusele, kaldus seejärel paremale ja kukkus alla.

## Hukkunud

Lennuki pardal oli 172 inimest. 146 inimest (kaasa arvatud kogu meeskond) hukkus kohe pärast lennuki allakukkumist või sellest puhkenud tulekahjus. 26 isikut pääses õnnetuspaigast eluga, kuid neist kuus suri enne haiglasse jõudmist ja kaks suri haiglas. Kokku hukkus selle lennuõnnetuse tõttu 154 inimest.

## Viited